博雞
作者：周南
朝代：宋

paragraphs: 慶元夏四月，所至喧博雞。
小市車不通，引首望其逵。
雞籠三尺高，雞價千錢提。
苦云輸錢少，取取鬭樣歸。
小兒博手短，顛走歌呼齊。
搜携遍村墅，往往空其棲。
或買鵝代之，亦取雞爲辭。
僕夫告我言，官人那未知。
聚呶已跨日，來初知爲誰。
余無五行學，覺有纖芥疑。
老距不可臛，利觜長安施。
更訝十錢片，一博多得之。
歸尋故老問，始云眼見希。
因之互猜愕，傳來又夸毗。
或謂近雞禍，或言雞者饑。
歲行將在酉，事應恐在茲。
聖明攸好德，百祲潛光輝。
蠢茲朱衣者，萬萬不關時。
但疑一種類，爭雄無兼雌。
更恐坊市內，相望野雞啼。
豈將有微沴，神者預啟其。
乖風感乖氣，朗鑒尚表微。
人言良過矣，邦禁亦未非。
我欲效風人，聊賦博雞詩。